b'\n_START_ARTICLE_\n\xc5\xa0panski capriccio (Rimski-Korsakov)\n_START_PARAGRAPH_\n\xc5\xa0panski capriccio (rusko: \xd0\x9a\xd0\xb0\xd0\xbf\xd1\x80\xd0\xb8\xd1\x87\xd1\x87\xd0\xb8\xd0\xbe \xd0\xbd\xd0\xb0 \xd0\xb8\xd1\x81\xd0\xbf\xd0\xb0\xd0\xbd\xd1\x81\xd0\xba\xd0\xb8\xd0\xb5 \xd1\x82\xd0\xb5\xd0\xbc\xd1\x8b; dobesedno: Capriccio na \xc5\xa1panske teme) je simfoni\xc4\x8dno delo Nikolaja Rimskega-Korsakova, op. 34._NEWLINE_Okviren \xc4\x8das trajanja: 16 minut_NEWLINE_V avtobiografskem delu Moje glasbeno \xc5\xbeivljenje je Nikolaj Rimski Korsakov zapisal: \xc2\xbbLeta 1886 sem imel veliko veselja s Fantazijo na ruske teme za violino in orkester in zamislil sem si \xc5\xa1e eno virtuozno skladbo za violino in orkester, tokrat po \xc5\xa1panskih motivih. Po prvih skicah pa sem se odlo\xc4\x8dil za virtuozno instrumentirano skladbo za orkester, ki naj bi se kar iskrila od barv ...\xc2\xab._NEWLINE_Mnogo bolj kot v glasbeni tvarini te ble\xc5\xa1\xc4\x8de\xc4\x8de kompozicije, ki v celoti izhaja iz \xc5\xa1panskega izro\xc4\x8dila in ustaljenih obrazcev romanti\xc4\x8dne dobe, je njeno bistvo v mojstrski razdelitvi vlog, v instrumentaciji. Izbira melodi\xc4\x8dnih in ritmi\xc4\x8dnih vzorcev docela ustreza posameznim in\xc5\xa1trumentom, kratke virtuozne kadence jemljejo mero orkestrskim solistom in vsaka instrumentalna skupina se lahko izka\xc5\xbee. \xc5\xa0panski capriccio v celoti igra na zunanji bli\xc5\xa1\xc4\x8d in je v tem zelo u\xc4\x8dinkovita skladba. Sestavlja ga petih kratkih stavkov, razporejenih v dva ve\xc4\x8dja odseka. V prvem se zvrstijo ognjevita Alborada za celoten orkester, niz petih variacij na temo, ki jo predstavijo rogovi in ponovitev Alborade v duhovito zamenjani instrumentaciji (solo klarineta sedaj odigrajo prve violine, kadenca violine se oglasi v klarinetu itd.). Drugi del pri\xc4\x8dne Prizor, sestavljen iz petih kadenc za razli\xc4\x8dne solisti\xc4\x8dne in\xc5\xa1trumente, ki naj bi odtehtale pet variacij iz prvega dela skladbe. Sledi zasanjana Ciganska pesem v godalih, ki jo prekine asturski Fandango, v katerem se zvrstijo melodije iz prej\xc5\xa1njih delov skladbe, nato pa se stopnjuje v viharni finale._NEWLINE_\xc5\xa0panski capriccio je bil prvi\xc4\x8d izveden pod vodstvom skladatelja 31. oktobra 1887 v Sankt Peterburgu in ob tej priliki je Rimskemu-Korsakovu \xc4\x8destital sam \xc4\x8cajkovski. Pisal mu je: \xc2\xbbVa\xc5\xa1 \xc5\xa0panski capriccio je resni\xc4\x8dna mojstrovina instrumentacije. Po pravici se lahko imate za najve\xc4\x8djega mojstra na\xc5\xa1ega \xc4\x8dasa.\xc2\xab Pismu je prilo\xc5\xbeil srebrn lovorov venec. Glasbeniki iz orkestra so \xc5\xbee med vajami ploskali skladatelju, navdu\xc5\xa1eno ob\xc4\x8dinstvo pa je po kon\xc4\x8dani prvi izvedbi zahtevalo in doseglo ponovitev Capriccia. Ko je iz\xc5\xa1la njegova partitura, Rimski Korsakov dela ni posvetil orkestru, temve\xc4\x8d vsakemu posameznemu glasbeniku v njem in je tudi vse navedel z imenom, o\xc4\x8detovim imenom in priimkom po ruski navadi.\n_START_SECTION_\nZasedba orkestra\n_START_PARAGRAPH_\n2 flavti, piccolo, 2 oboi (ena spreminja v angle\xc5\xa1ki rog), 2 klarineta, 2 fagota, 4 rogovi, 2 trobenti, 3 pozavne, tuba, timpani, tolkala, harfa, godala'